Drie vas wat glo geld ná transitorooftog wou vatArgieffoto Die Valke in die Vrystaat het ŉ volskaalse soektog van stapel gestuur na ŉ groep swaargewapende verdagtes wat ŉ geldwa buite Kestell beroof het. Kol. Thandi Mbambo, provinsiale polisiewoordvoerder, het Dinsdag gesê die groep verdagtes het Maandag teen 08:15 met ŉ wit Ford Ranger en ŉ Nissan X-Trail op die geldwa toegeslaan. “Drie veiligheidsbeamptes is aangeval en twee van hulle is geskiet en gewond. Die verdagtes het met ŉ onbekende bedrag geld van die toneel gevlug en is steeds soek. Die twee voertuie wat in die rooftog gebruik is, is later verlate naby Afrikaskop gevind. Daar word vermoed dat die verdagtes met drie wegkomvoertuie van daar op vlug geslaan het,” het Mbambo gesê. “Die polisie is na die rooftoneel ontbied waar drie mense in hegtenis geneem is wat die geld wat agtergelaat is wou steel. Hulle moet binnekort in die Kestell-landdroshof verskyn op aanklag van diefstal.” Die twee gewonde veiligheidsbeamptes is na ŉ hospitaal in Bethlehem geneem vir mediese behandeling. Een van hulle is intussen ontslaan. Die ander beampte se toestand is nie tans bekend nie. Die rooftog word deur die Valke ondersoek. Enigiemand met inligting wat die Valke in hul ondersoek kan bystaan, word versoek om kapt. Ndamane Moshoaduba by 082 854 7540 te bel.